《观秘阁苏子美题壁及中人张侯家墨迹十九纸率同舍钱才翁学士赋之》
宋代·黄庭坚

仁祖康四海，本朝盛文章。苏郎如虎豹，孤啸翰墨场。

风流映海岱，俊锋不可当。学书窥法窟，当代见崔张。

银钩刻琬琰，虿尾回缣缃。擢登群玉府，台阁自生光。

春风吹晓雨，禁直梦沧浪。人声市朝远，帘影花光凉。

秋河湔笔研，怨句挟风霜。不甘老天禄，试欲叫未央。

小臣胆如斗，侏儒俸一囊。请提师十万，奉辞问犬羊。

归鞍饮月支，伏背笞中行。人事多乖迕，南迁浮夜航。

此时调玉烛，日行中道黄。柄臣似牛李，倾夺谋未臧。

鲁酒围邯郸，老龟祸枯桑。兼官百郡邸，报赛用岁常。

招延青云士，共醉椒糈觞。俗客避白眼，傲歌舞红裳。

谤书动宸极，牢户系桁杨。一网收冠盖，九原人走藏。

庖丁提刀立，满志无四旁。论罪等饕餮，囚衣禦方良。

姑苏麋鹿疃，风月在书堂。永无湔祓期，山鬼共幽篁。

万户封侯骨，今成狐兔冈。迩来四十年，我亦校书郎。

雄文终脍炙，妙墨见垣墙。高山仰豪气，峥嵘乃不亡。

张侯开诗卷，词意尚轩昂。草书十纸馀，雨漏古屋廊。

诚知千里马，不服万乘箱。遂令驾鼓车，此岂用其长。

事往飞鸟过，九原色莽苍。敢告大钧手，才难幸扶将。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。